NARIADENIE EURÓPSKEHO PARLAMENTU A RADY (ES) č. 1166/2008
z 19. novembra 2008
o štrukturálnych zisťovaniach fariem a zisťovaní metód poľnohospodárskej výroby a o zrušení nariadenia Rady (EHS) č. 571/88
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 285 ods. 1,
so zreteľom na návrh Komisie,
konajúc v súlade s postupom ustanoveným v článku 251 zmluvy (1),
keďže:
(1)
V nariadení Rady (EHS) č. 571/88 z 29. februára 1988 o organizovaní prieskumu štruktúry poľnohospodárskych podnikov v Spoločenstve (2) sa stanovuje program zisťovaní Spoločenstva na zabezpečenie štatistiky štruktúry poľnohospodárskych podnikov do roku 2007.
(2)
Program zisťovaní štruktúry poľnohospodárskych podnikov, ktoré sa na úrovni Spoločenstva vykonávajú od obdobia rokov 1966/67, by mal pokračovať s cieľom preskúmať trendy na úrovni Spoločenstva. V záujme jasnosti by sa nariadenie (EHS) č. 571/88 malo nahradiť týmto nariadením.
(3)
Na účely aktualizácie základných registrov poľnohospodárskych podnikov a iných informácií požadovaných na stratifikáciu výberových zisťovaní je potrebné vykonať sčítanie poľnohospodárskych podnikov v Spoločenstve aspoň raz za desať rokov. Posledné sčítanie pred prijatím tohto nariadenia sa uskutočnilo v období rokov 1999/2000.
(4)
Je potrebné zbierať údaje o vykonávaní opatrení spojených s rozvojom vidieka, stanovených v nariadení Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (3).
(5)
Rada vo svojich záveroch z 19. decembra 2006 o agro-environmentálnych ukazovateľoch uznala potrebu porovnateľných údajov o poľnohospodárskej činnosti na vhodnej geografickej úrovni, ktoré sa vzťahujú na celé Spoločenstvo. Rada požiadala Komisiu, aby prijala opatrenia, ktoré sú ustanovené v oznámení Komisie z 15. septembra 2006 (4) a ktoré zahŕňajú vytvorenie štatistických údajov, najmä pokiaľ ide o postupy riadenia fariem a využívanie vstupov fariem.
(6)
Štatistické informácie o rôznych metódach poľnohospodárskej výroby na úrovni jednotlivých podnikov sú nedostatočné. Preto je potrebné zlepšiť zber informácií o metódach poľnohospodárskej výroby, spojený s informáciami o štruktúre poľnohospodárskych podnikov, aby sa zabezpečili dodatočné štatistiky pre rozvoj agro-environmentálnej politiky a zlepšila kvalita agro-environmentálnych ukazovateľov.
(7)
Porovnateľné štatistiky o štruktúre poľnohospodárskych podnikov zo všetkých členských štátov sú dôležité pre stanovenie vývoja poľnohospodárskej politiky v Spoločenstve. Preto by sa v prípade ukazovateľov zisťovaní, pokiaľ je to možné, mali používať štandardné klasifikácie a spoločné definície.
(8)
Vykonanie štrukturálneho zisťovania fariem v roku 2010 a desaťročného sčítania obyvateľstva v roku 2011 by predstavovalo veľkú záťaž pre zdroje štatistiky v členských štátoch, ak by sa obdobia práce v teréne pre obe tieto veľké zisťovania prekrývali. Preto by sa mala ustanoviť odchýlka, ktorá by členským štátom umožnila vykonať štrukturálne zisťovanie fariem v roku 2009.
(9)
Nariadenie Rady (ES) č. 322/97 zo 17. februára 1997 o štatistike Spoločenstva (5) predstavuje referenčný rámec pre ustanovenia tohto nariadenia, najmä pokiaľ ide o dodržiavanie noriem nestrannosti, spoľahlivosti, relevantnosti, nákladovej efektívnosti, ochrany dôverných štatistických údajov a transparentnosti. Nariadenie Rady (Euratom, EHS) č. 1588/90 z 11. júna 1990 o prenose dôverných štatistických údajov Štatistickému úradu Európskych spoločenstiev (6) predstavuje referenčný rámec pre prenos a ochranu dôverných štatistických údajov poskytovaných podľa tohto nariadenia s cieľom zamedziť pri vypracúvaní a šírení štatistík Spoločenstva akémukoľvek neoprávnenému prezradeniu týchto údajov alebo ich použitiu na iné ako štatistické účely.
(10)
Využívanie polohy poľnohospodárskeho podniku zo strany Komisie by sa malo obmedziť na štatistické analýzy a nemalo by zahŕňať odber vzoriek ani uskutočňovanie zisťovaní. Potrebná ochrana dôvernosti údajov by sa okrem iných prostriedkov mala zabezpečiť obmedzením presnosti údajov o polohe a vhodnou agregáciou pri uverejňovaní štatistík.
(11)
Nariadením Rady (EHS) č. 3037/90 (7) sa zaviedla štatistická klasifikácia ekonomických činností v Spoločenstve.
(12)
V súlade s nariadením Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS) (8) by sa územné jednotky mali vymedziť v súlade s nomenklatúrou NUTS.
(13)
S cieľom znížiť zaťaženie respondentov a členských štátov spojené so zberom údajov by sa mala stanoviť možnosť, pokiaľ je to možné, používať výberové zisťovania a administratívne zdroje.
(14)
Na vykonanie zisťovaní budú musieť členské štáty aj Komisia v priebehu viacerých rokov vynaložiť značné finančné prostriedky, veľká časť ktorých sa použije na splnenie požiadaviek Spoločenstva.
(15)
Je všeobecne známe, že požiadavky na lokalizáciu a identifikáciu poľnohospodárskych podnikov prostredníctvom satelitu narážajú v mnohých členských štátoch na značné metodické a technické ťažkosti.
(16)
V súlade s nariadením Rady (ES) č. 1290/2005 z 21. júna 2005 o financovaní spoločnej poľnohospodárskej politiky (9) by sa preto malo prijať ustanovenie týkajúce sa príspevku Spoločenstva na pomoc tomuto programu zisťovaní prostredníctvom Európskeho poľnohospodárskeho záručného fondu.
(17)
Týmto nariadením sa na celé obdobie trvania programu ustanovuje finančné krytie, ktoré predstavuje v zmysle bodu 37 Medziinštitucionálnej dohody medzi Európskym parlamentom, Radou a Komisiou zo 17. mája 2006 o rozpočtovej disciplíne a riadnom finančnom hospodárení (10) základný odkaz pre rozpočtový orgán v priebehu ročného rozpočtového postupu.
(18)
Keďže cieľ tohto nariadenia, a to systematická tvorba štatistiky Spoločenstva týkajúca sa štruktúry poľnohospodárskych podnikov a spôsobov poľnohospodárskej výroby, nemožno dostatočne dosiahnuť na úrovni členských štátov, ale z dôvodu rozsahu a dôsledkov tohto nariadenia ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie uvedeného cieľa.
(19)
Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (11).
(20)
Komisia by mala byť splnomocnená na definovanie koeficientov pre jednotky hospodárskych zvierat, definovanie ukazovateľov a úpravu prílohy k tomuto nariadeniu. Keďže tieto opatrenia majú všeobecnú pôsobnosť a ich cieľom je zmeniť nepodstatné prvky tohto nariadenia a doplniť ho o nové nepodstatné prvky, musia sa prijať v súlade s regulačným postupom s kontrolou ustanoveným v článku 5a rozhodnutia 1999/468/ES.
(21)
Konzultovalo sa so Stálym výborom pre poľnohospodársku štatistiku zriadeným rozhodnutím Rady 72/279/EHS (12),
PRIJALI TOTO NARIADENIE:
KAPITOLA I
VŠEOBECNÉ USTANOVENIA
Článok 1
Predmet úpravy
Týmto nariadením sa vytvára rámec na tvorbu porovnateľnej štatistiky Spoločenstva o štruktúre poľnohospodárskych podnikov a na zisťovanie metód poľnohospodárskej výroby.
Článok 2
Vymedzenie pojmov
Na účely tohto nariadenia sa uplatňujú tieto vymedzenia pojmov:
a)
„poľnohospodársky podnik“ alebo „podnik“ je samostatná jednotka po stránke technickej aj ekonomickej, ktorá má samostatné vedenie a ktorá vykonáva poľnohospodárske činnosti uvedené v prílohe I na hospodárskom území Európskej únie buď ako hlavnú, alebo vedľajšiu činnosť;
b)
„jednotka hospodárskych zvierat“ je merná jednotka, ktorá umožňuje agregáciu rôznych kategórií hospodárskych zvierat, aby sa umožnilo ich porovnávanie. Jednotky hospodárskych zvierat sú vymedzené na základe požiadaviek jednotlivých kategórií zvierat na krmivo, pre ktoré sa prijmú koeficienty v súlade s regulačným postupom s kontrolou uvedeným v článku 15 ods. 2;
c)
„výberové zisťovania“ sú štatistické zisťovania založené na stratifikovanom náhodnom výbere vzoriek, ktoré sú určené na zabezpečenie reprezentatívnych štatistík týkajúcich sa poľnohospodárskych podnikov na regionálnej a vnútroštátnej úrovni. Stratifikácia zahŕňa veľkosť a druh poľnohospodárskej farmy, aby sa zabezpečilo primerané zastúpenie poľnohospodárskych fariem rôznych veľkostí a druhov;
d)
„región“ je územná jednotka NUTS 2 vymedzená v nariadení (ES) č. 1059/2003;
e)
„poloha podniku“ je zemepisná šírka a dĺžka s presnosťou na 5 minút, čím sa predchádza priamej identifikácii konkrétneho podniku. Ak sa v danej zemepisnej šírke a dĺžke nachádza len jeden poľnohospodársky podnik, tomuto podniku sa pridelí susediaca poloha, v ktorej sa nachádza aspoň jeden ďalší poľnohospodársky podnik.
Článok 3
Rozsah zisťovaní
1. Zisťovania uvedené v tomto nariadení sa vzťahujú na:
a)
poľnohospodárske podniky, v ktorých má obhospodarovaná poľnohospodárska plocha rozlohu jeden hektár alebo viac;
b)
poľnohospodárske podniky, v ktorých má obhospodarovaná poľnohospodárska plocha rozlohu menej ako jeden hektár, ak uvedené podniky vyrábajú určitú časť na predaj alebo ak ich výrobná jednotka presahuje určité fyzické prahové hodnoty.
2. Členské štáty, ktoré pri zisťovaní používajú prahové hodnoty vyššie ako jeden hektár, stanovia túto prahovú hodnotu na úrovni vylučujúcej len najmenšie poľnohospodárske podniky, ktoré spolu prispievajú 2 % alebo menej k celkovej obhospodarovanej poľnohospodárskej ploche s výnimkou spoločnej pôdy a 2 % alebo menej k celkovému počtu jednotiek hospodárskych zvierat.
3. V každom prípade sa do zisťovania zaradia všetky poľnohospodárske podniky, ktoré dosiahnu jednu z fyzických prahových hodnôt uvedených v prílohe II.
Článok 4
Zdroje údajov
1. Členské štáty používajú informácie z integrovaného administratívneho a kontrolného systému stanoveného v nariadení (ES) č. 1782/2003 (13), systému identifikácie a registrácie hovädzieho dobytka stanoveného v nariadení (ES) č. 1760/2000 (14) a registrov ekologického poľnohospodárstva podľa nariadenia (ES) č. 834/2007 (15) pod podmienkou, že tieto informácie sú minimálne rovnakej kvality ako informácie získané pri štatistických zisťovaniach. Členské štáty môžu využívať aj administratívne zdroje týkajúce sa pestovania geneticky modifikovaných plodín a osobitných opatrení na rozvoj vidieka uvedených v prílohe III.
2. Ak sa členský štát rozhodne využiť iný administratívny zdroj, ako sú zdroje uvedené v odseku 1, vopred o tom informuje Komisiu a uvedie podrobnosti o metóde, ktorá sa použije, a o kvalite údajov z tohto administratívneho zdroja.
Článok 5
Požiadavky na presnosť
1. Členské štáty, ktoré vykonávajú výberové zisťovania, zabezpečia, aby boli vážené výsledky zisťovania štatisticky reprezentatívne vzhľadom na poľnohospodárske podniky v každom regióne a navrhnuté tak, aby spĺňali požiadavky na presnosť stanovené v prílohe IV.
2. Komisia členským štátom v náležite opodstatnených prípadoch povolí výnimky z požiadaviek na presnosť uvedených v odseku 1 v prípade osobitných regiónov.
KAPITOLA II
ŠTATISTIKY O ŠTRUKTÚRE POĽNOHOSPODÁRSKYCH PODNIKOV
Článok 6
Štrukturálne zisťovania fariem
1. V rokoch 2010, 2013 a 2016 vykonajú členské štáty zisťovania o štruktúre poľnohospodárskych podnikov, ďalej len „štrukturálne zisťovania fariem“.
2. Štrukturálne zisťovanie fariem 2010 sa vykoná formou sčítania. V prípade ukazovateľov, ktoré sa týkajú ostatných zárobkových činností, ktoré vykonáva pracovná sila a sú uvedené v prílohe III oddiele V bode ii), sa však môžu použiť výberové zisťovania.
3. Štrukturálne zisťovania fariem v rokoch 2013 a 2016 sa môžu vykonať formou výberových zisťovaní.
Článok 7
Ukazovatele zisťovaní
1. Členské štáty poskytnú informácie o ukazovateľoch uvedených v prílohe III.
2. Komisia môže v súlade s regulačným postupom s kontrolou uvedeným v článku 15 ods. 2 v prípade štrukturálnych zisťovaní fariem za roky 2013 a 2016 zmeniť a doplniť zoznam ukazovateľov ustanovených v prílohe III.
3. Ak členský štát rozhodne, že ukazovateľ sa vyskytuje málo alebo sa nevyskytuje vôbec, tento ukazovateľ sa môže vylúčiť zo zberu údajov. Členský štát informuje Komisiu v kalendárnom roku, ktorý bezprostredne predchádza rok zisťovania, o každom ukazovateli, ktorý sa vylúčil zo zberu údajov.
4. Vymedzenia ukazovateľov sa prijmú v súlade s regulačným postupom s kontrolou uvedeným v článku 15 ods. 2.
Článok 8
Referenčné obdobia
Referenčné obdobia pre štrukturálne zisťovania fariem v rokoch zisťovania 2010, 2013 a 2016 sú stanovené takto:
a)
v prípade ukazovateľov týkajúcich sa pôdy, uvedených v prílohe III, obdobie 12 mesiacov, ktoré sa končí referenčným dňom v období medzi 1. marcom a 31. októbrom roka zisťovania;
b)
v prípade ukazovateľov týkajúcich sa hospodárskych zvierat, uvedených v prílohe III, referenčný deň v období medzi 1. marcom a 31. decembrom roka zisťovania;
c)
v prípade ukazovateľov týkajúcich sa pracovnej sily, uvedených v prílohe III, obdobie 12 mesiacov, ktoré sa končí referenčným dňom v období medzi 1. marcom a 31. októbrom roka zisťovania;
d)
v prípade opatrení na rozvoj vidieka uvedených v prílohe III obdobie troch mesiacov, ktoré sa končí 31. decembrom roka zisťovania.
Článok 9
Predloženie údajov
1. Členské štáty predložia Komisii overené údaje zo štrukturálneho zisťovania fariem za rok 2010 do 31. marca 2012.
2. Pri štrukturálnych zisťovaniach fariem v rokoch zisťovania 2013 a 2016 členské štáty predložia Komisii overené údaje zo zisťovania do 12 mesiacov od konca roku zisťovania.
3. Údaje týkajúce sa opatrení na rozvoj vidieka, uvedené v prílohe III, získané z administratívnych zdrojov, možno Komisii predložiť osobitne do 18 mesiacov od konca roku zisťovania.
4. Údaje zo štrukturálneho zisťovania fariem sa Komisii predkladajú v elektronickej forme a na úrovni jednotlivých poľnohospodárskych podnikov.
5. Komisia stanoví formát na predkladanie údajov zo zisťovania.
6. Komisia nepoužije údaje zo štrukturálneho zisťovania fariem na odber vzoriek ani na vykonanie zisťovaní.
Článok 10
Opora výberu
Na účely aktualizácie opory výberu pre štrukturálne zisťovania fariem v rokoch 2013 a 2016 členské štáty poskytnú vnútroštátnym orgánom zodpovedným za štrukturálne zisťovania fariem prístup k informáciám o poľnohospodárskych podnikoch, ktoré sú obsiahnuté v administratívnych registroch vytvorených na ich vnútroštátnom území.
KAPITOLA III
ŠTATISTIKA O METÓDACH POĽNOHOSPODÁRSKEJ VÝROBY
Článok 11
Zisťovanie metód poľnohospodárskej výroby
1. Členské štáty vykonajú zisťovanie metód poľnohospodárskej výroby, ktoré používajú poľnohospodárske podniky. Toto zisťovanie možno vykonať ako výberové zisťovanie.
2. V riadne odôvodnených prípadoch môže Komisia členským štátom povoliť, aby vykonali výberové zisťovanie pri použití výberových podsúborov.
3. Členské štáty poskytnú informácie o ukazovateľoch metód poľnohospodárskej výroby uvedených v prílohe V.
4. Členské štáty poskytnú pre každý podnik, ktorý je predmetom zisťovania, aj odhad objemu vody, ktorá sa v podniku používa na zavlažovanie (v metroch kubických). Odhad sa môže poskytnúť prostredníctvom modelu.
5. Komisia poskytne členským štátom metodickú a inú podporu pri vytváraní modelu uvedeného v odseku 4. Komisia okrem toho podporí potrebnú spoluprácu a výmenu skúseností medzi členskými štátmi s cieľom získať porovnateľné výsledky.
6. Ak členský štát zistí, že ukazovateľ sa vyskytuje v nízkej miere alebo sa nevyskytuje, tento ukazovateľ sa môže vylúčiť zo zberu údajov. Uvedený členský štát informuje Komisiu v kalendárnom roku, ktorý bezprostredne predchádza rok zisťovania, o každom ukazovateli, ktorý sa vylúčil zo zberu údajov.
7. Vymedzenia ukazovateľov sa prijmú v súlade s regulačným postupom s kontrolou uvedeným v článku 15 ods. 2.
8. Referenčné obdobie sa prekrýva s referenčnými obdobiami používanými pri ukazovateľoch štrukturálneho zisťovania fariem v roku 2010.
9. Výsledky tohto zisťovania sa spoja s údajmi získanými pri štrukturálnom zisťovaní fariem v roku 2010 na úrovni jednotlivého poľnohospodárskeho podniku. Spojené overené údaje sa predložia Komisie v elektronickej podobe najneskôr do 31. decembra 2012.
10. Komisia stanoví formát na predkladanie údajov zo zisťovania.
11. Komisia nepoužije údaje o metódach poľnohospodárskej výroby na odber vzoriek ani na vykonávanie zisťovaní.
KAPITOLA IV
SPRÁVY, FINANCOVANIE A VYKONÁVACIE OPATRENIA
Článok 12
Správy
1. V prípade zisťovaní, na ktoré sa vzťahuje toto nariadenie, členské štáty predložia vnútroštátne metodické správy, v ktorých sa uvádza:
a)
organizácia a použitá metodika;
b)
stupeň presnosti dosiahnutý pri výberových zisťovaniach uvedených v tomto nariadení;
c)
informácie o kvalite všetkých použitých administratívnych zdrojov údajov a
d)
kritériá na zaradenie a vylúčenie uplatňované s cieľom splniť požiadavky na rozsah zisťovaní, uvedené v článku 3.
2. Vnútroštátne metodické správy sa predložia Komisii spolu s overenými výsledkami zisťovania v lehotách určených v článku 9 ods. 1 a 2.
3. Okrem vnútroštátnych metodických správ, ktoré sa vyžadujú na konci každého zisťovania, členské štáty poskytnú Komisii akékoľvek ďalšie informácie o organizácii a metodike zisťovania, ktoré sa môžu požadovať.
Článok 13
Príspevok Spoločenstva
1. Členské štáty dostanú od Spoločenstva finančný príspevok vo výške maximálne 75 % nákladov spojených s vykonaním zisťovaní stanovených v tomto nariadení, ktorého maximálna výška je stanovená v odsekoch 3 a 4.
2. Po nadobudnutí účinnosti nariadenia Komisia poskytne členským štátom, ktoré o to požiadajú, potrebnú technickú podporu a poradenstvo v oblasti určovania polohy poľnohospodárskych podnikov prostredníctvom satelitu.
3. V prípade spojených nákladov na štrukturálne zisťovanie fariem v roku 2010 a zisťovanie metód poľnohospodárskej výroby sa príspevok Spoločenstva obmedzí na tieto maximálne sumy:
-
50 000 EUR pre Luxembursko a Maltu,
-
1 000 000 EUR pre Rakúsko, Írsko a Litvu,
-
2 000 000 EUR pre Bulharsko, Nemecko, Maďarsko, Portugalsko a Spojené kráľovstvo,
-
3 000 000 EUR pre Grécko, Španielsko a Francúzsko,
-
4 000 000 EUR pre Taliansko, Poľsko a Rumunsko a
-
300 000 EUR pre všetky ostatné členské štáty.
4. V prípade štrukturálnych zisťovaní fariem v rokoch 2013 a 2016 sa maximálne sumy uvedené v odseku 3 znížia o 50 %.
5. Finančný príspevok Spoločenstva sa poskytuje z Európskeho poľnohospodárskeho záručného fondu v súlade s článkom 3 ods. 2 písm. e) nariadenia (ES) č. 1290/2005.
Článok 14
Finančný rámec
1. Finančné krytie na vykonávanie tohto programu zisťovaní vrátane rozpočtových prostriedkov potrebných na riadenie, údržbu a rozvoj databázových systémov, ktoré sa v rámci Komisie používajú na spracovanie údajov, ktoré poskytli členské štáty na základe ustanovení tohto nariadenia, je 58 850 000 EUR na obdobie rokov 2008 - 2013.
2. Sumu na obdobie rokov 2014 - 2018 stanoví rozpočtový a legislatívny orgán na návrh Komisie na základe nového finančného rámca na obdobie začínajúce sa rokom 2014.
3. Ročné rozpočtové prostriedky schvaľuje rozpočtový orgán v rámci limitov finančného rámca.
Článok 15
Výbor
1. Komisii pomáha Stály výbor pre poľnohospodársku štatistiku zriadený na základe rozhodnutia 72/279/EHS.
2. Ak sa odkazuje na tento odsek, uplatňuje sa článok 5a ods. 1 až 4 a článok 7 rozhodnutia 1999/468/ES so zreteľom na jeho článok 8.
Článok 16
Odchýlky
1. Odchylne od článku 6 ods. 1 a 2, článku 8, článku 9 ods. 1, článku 11 ods. 8 a 9, článku 13 ods. 3, prílohy III a prílohy IV sa v prípade Grécka, Španielska a Portugalska odkazy na rok 2010 nahrádzajú rokom 2009.
2. Odchylne od článku 9 ods. 1 sa odkaz na 31. marec 2012 nahrádza odkazom na:
a)
31. marec 2011 v prípade Grécka a Portugalska;
b)
30. jún 2011 v prípade Španielska;
c)
30. jún 2012 v prípade Talianska a Rumunska.
3. Odchylne od článku 11 ods. 9 sa v prípade Grécka, Španielska a Portugalska odkaz na 31. december 2012 nahrádza odkazom na 31. december 2011.
Článok 17
Zrušenie
1. Nariadenie (EHS) č. 571/88 sa zrušuje.
2. Odkazy na zrušené nariadenie sa považujú za odkazy na toto nariadenie.
Článok 18
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 19. novembra 2008